10 internasionale ontbyte wat jou mond laat water
JY LEES NOU 10 internasionale ontbyte wat jou mond laat water
Hulle sê ontbyt is die belangrikste ete. En as ons kyk hoe sommige lande aan hul eerste maaltyd van die dag weglê, kan ons sien waarom!
In die VSA moet jy tipies-Amerikaanse pannekoeke (dis byna soos ons plaatkoekies) met bloubessies en stroop eet. Natuurlik word dit dikwels saam met repies spek voorgesit.
Enige Australiër sal vir jou sê as hulle 'n nasionale ontbyt moes hê, sou dit iets met Vegemite wees. 'n Snytjie roosterbrood met dié smeer, wat byna soos Marmite is (maar moet dít tog net nie vir Australiërs sê nie!), word Doer Onder as 'n lekkerny gereken.
Die Engelse ontbyt is bykans op elke restaurantspyskaart in die wêreld en menige mens bederf hulself graag met dié ete wat gewoonlik roosterbrood, eiers, spek, worsies, gebraaide sampioene en gebakte boontjies insluit.
Een van die gewildste tradisionele ontbyte in China is die kombinasie van diepgebraaide deegstokkies, wat die Chinese you tiao noem, en warm sojamelk.
Jy kan nie in dié Suid-Amerikaanse land ontbyt sonder arepa eet nie. Dit is 'n soort mieliekoekie wat effens soeterig is en byna dieselfde tekstuur en vorm as 'n pitabrood het. Gewoonlik word dit met botter, konfyt, eiers of vleis bo-op geniet.
Die ikoniese croissant kraai natuurlik koning!
Die Indiese uttapam is 'n dikkerige tipe pannekoek waarvan die beslag onder meer van rys en dhal gemaak word. Gewoonlik word stukkies groente in die beslag gemeng en word dit saam met blatjang voorgesit.
As jy ontbyt in dié Midde-Oosterse land wil eet, sal manakish waarskynlik op die spyskaart wees. Dit is 'n tipe platbrood wat met za'atar ('n gewilde kruie-mengsel in die Midde-Ooste) gegeur word, en jy kan dit ook met kaas bestrooi. Dit word dikwels saam met tamaties voorgesit.
'n Lekkerny vir ontbyt in Nederland is appelpannekoek wat soos 'n tert proe. Dit word gewoonlik met stroop voorgesit.
'n Gewilde Spaanse ontbyt is pan on tomate wat basies geroosterde brood met 'n smeer van gerasperde tamaties is.
En hier op eie bodem
Wat is dan nou meer Suid-Afrikaans as pap, wors en sous vir ontbyt? Hierdie klassieke gereg is so eie aan ons kultuur soos biltong en bobotie. Ek geniet ook daarby 'n gebakte of geposjeerde eier.